Document ID: 32010D0010

NEUVOSTON PÄÄTÖS,
tehty 20 päivänä marraskuuta 2009,
Puolan tasavallan viranomaisten suunnitelmasta myöntää valtiontukea maatalousmaan hankkimiseksi 1 päivän tammikuuta 2010 ja 31 päivän joulukuuta 2013 välisenä aikana
(2010/10/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan kolmannen alakohdan,
ottaa huomioon Puolan tasavallan hallituksen 28 päivänä syyskuuta 2009 esittämän pyynnön,
sekä katsoo seuraavaa:
(1)
Puola osoitti 28 päivänä syyskuuta 2009 neuvostolle pyynnön, että neuvosto tekisi perustamissopimuksen 88 artiklan 2 kohdan kolmannen alakohdan mukaisesti päätöksen, jonka mukaan Puolan tasavallan suunnitelma myöntää puolalaisille viljelijöille kansallista tukea maatalousmaan hankkimiseksi on yhteismarkkinoille soveltuva.
(2)
Puolan maatilojen epäedullisen kokorakenteen, vuoden 2003 liittymisasiakirjassa määrätyn asteittaisen käyttöönottomenettelyn mukaisesti Puolalle suoritettavien suorien maksujen vähäisen määrän ja tuotokseen nähden kohtuuttoman suurten työpanosten vuoksi maataloustulot ovat alhaiset, ja ne pienenivät entisestään vuonna 2008, koska euron vaihtokurssissa tapahtunut 10 prosentin pudotus alensi viljelijöille suoritettavien maksujen arvoa.
(3)
Maailmanlaajuisen kriisin aiheuttaman maailmantalouden taantuman syveneminen vuonna 2009 on vaikuttanut kielteisesti Puolan maatiloihin, sillä kysyntä on vähentynyt ja ostohinnat ovat romahtaneet: vehnän hinnat ovat noin 45 prosenttia ja rukiin hinnat noin 60 prosenttia alhaisemmat kuin maaliskuussa 2008, kun taas vuoden 2009 heinäkuussa maidon hinta oli 9,5 prosenttia alhaisempi kuin heinäkuussa 2008.
(4)
Lannoitteiden, torjunta-aineiden, rehun ja polttoaineen kaltaisten maatalouden tuotantopanosten hinnat ovat jatkaneet nousuaan vuonna 2009, millä on ollut katastrofaalinen vaikutus viljelijöiden elintasoon. Monien puolalaisten viljelijöiden elinolot todennäköisesti vain huononevat, minkä vuoksi köyhyys uhkaa yhä useampaa viljelijäperhettä.
(5)
Puolalaisten viljelijöiden tuloja on alentanut vuonna 2009 myös se, että tulvat aiheuttivat 11 voivodikunnassa (joita on yhteensä 16) 130 000 hehtaarilla maatalousmaata vahinkoa, jonka suuruudeksi on arvioitu noin 240 miljoonaa Puolan zlotya.
(6)
Vuoden 2009 ensimmäisen neljänneksen aikana työttömyys on noussut maaseudulla viime vuoteen verrattuna, ja vaarana on, että se nousee entisestään. Kansallisen tuen avulla työttömät voisivat hankkia maatalousmaata ja aloittaa siten maatalouden harjoittamisen. Se antaisi myös mahdollisuuden sellaisille kotitarvetilojen viljelijöille, jotka eivät enää työskentele muulla alalla kuin maataloudessa, parantaa tilojensa kokorakennetta ja siten varmistaa tulot, jotka takaavat heille peruselintason maataloutta harjoittaen. Se helpottaisi myös maatalousmaan myymistä sellaisten työttömien osalta, jotka tarvitsevat pääomaa siirtyäkseen itsenäisiksi ammatinharjoittajiksi.
(7)
Maatalousmaan hinnat ovat nousseet Puolassa huomattavasti ja jatkuvasti vuodesta 2007 lähtien.
(8)
Koska viljelijöillä ei ole pääomaa ja kiinteistöjen, mukaan lukien maatalousmaa ja tontit, hankkimiseen annettavien kaupallisten lainojen korot ovat korkeat ja koska pankit ovat nykyisessä kriisissä kiristäneet ehtojaan lainojen myöntämiseksi viljelijöille, viljelijöillä ja erityisesti pienviljelijöillä ei juurikaan ole mahdollisuuksia saada kaupallisia lainoja maatalousmaan hankkimisen kaltaisia investointeja varten. Kiinteistöjen ostamiseen myönnettävien kaupallisten lainajärjestelyjen korot olivat 6,26-8,17 prosenttia vuodessa elokuussa 2009.
(9)
Myönnettävän valtiontuen määrä on 400 miljoonaa Puolan zlotya, minkä pitäisi mahdollistaa se, että 600 000 hehtaaria maatalousmaata voitaisiin vuosina 2010-2013 myydä sellaisten maatilojen perustamiseksi tai laajentamiseksi, jotka täyttävät perheviljelmiä koskevat vaatimukset eli ovat suuruudeltaan enintään 300 hehtaaria. Suunnitelman ansiosta voitaisiin perustaa noin 24 000 maatilaa, joiden koko on vähintään yhtä suuri kuin tilakoon keskiarvo asianomaisessa voivodikunnassa. Yhdelle tilalle myönnettäisiin tukea keskimäärin noin 4 500 euroa. Tukikelpoisen maan hinta ei ylittäisi keskimääräistä markkinahintaa asianomaisessa voivodikunnassa. Valtiokonttorin hallinnoimaan maatalousomaisuuteen kuuluvasta maasta olisi järjestettävä tarjouskilpailu.
(10)
Tuki myönnetään lainojen korkotukena, jolloin maksettavaksi jää pankin vuosikoron ja lainaajan maksaman tosiasiallisen koron välinen erotus; pankin vuosikorko on Puolan keskuspankkiin lisädiskontattujen vekselien rediskonttokorko kerrottuna 1,5:llä, ja lainanottajan maksama tosiasiallinen korko on vähintään 2 prosenttia.
(11)
Komissio ei ole tässä vaiheessa aloittanut mitään menettelyä eikä ottanut kantaa tuen luonteeseen ja soveltuvuuteen.
(12)
Näin ollen kyseessä ovat poikkeukselliset olosuhteet, joiden vuoksi tällaisen tuen voidaan poikkeuksellisesti ja siinä määrin kuin se on Puolan maaseudun köyhyyden lieventämiseksi ehdottoman välttämätöntä katsoa soveltuvan yhteismarkkinoille,
ON TEHNYT TÄMÄN PÄÄTÖKSEN:
1 artikla
Puolan viranomaisten maatalousmaan hankkimiseksi annettavia lainoja varten myöntämä poikkeuksellinen tuki, jonka suuruus on enintään 400 miljoonaa Puolan zlotya ja joka myönnetään 1 päivän tammikuuta 2010 ja 31 päivän joulukuuta 2013 välisenä aikana, katsotaan yhteismarkkinoille soveltuvaksi.
2 artikla
Tämä päätös on osoitettu Puolan tasavallalle.
Tehty Brysselissä 20 päivänä marraskuuta 2009.

Labels: 4
19
3
6
18